b'\n_START_ARTICLE_\nKazino\n_START_PARAGRAPH_\nKazino\xc2\xa0\xe2\x80\x93 pastatas, kuriame veikia lo\xc5\xa1im\xc5\xb3 nam\xc5\xb3 kompleksai ir vykdoma azartini\xc5\xb3 lo\xc5\xa1im\xc5\xb3 veikla. Kazino \xc4\xafprastai statomi kartu su vie\xc5\xa1bu\xc4\x8diais, restoranais, \xc4\xafvairiomis parduotuv\xc4\x97mis, kruizini\xc5\xb3 laiv\xc5\xb3 prieplaukomis ir kitose turist\xc5\xb3 traukos vietose. Kazino taip pat vyksta ir kiti pramoginiai renginiai, kaip koncertai, sporto var\xc5\xbeybos, komedijos ir pan._NEWLINE_\xc5\xbdodis casino yra itali\xc5\xa1kos kilm\xc4\x97s, prad\xc5\xbeioje rei\xc5\xa1k\xc4\x99s vila, poilsio namas ar socio klubas. XIX a. terminu casino prad\xc4\x97ti vadinti pastatai, kuriuose vyko kitos pramogos (sportas, muzika, \xc5\xa1okiai ir kt.). Dabartin\xc4\x97je Italijoje \xc5\xa1is terminas rei\xc5\xa1kia vie\xc5\xa1nam\xc4\xaf, o kalbant apie azartinius lo\xc5\xa1imus naudojamas terminas casin\xc3\xb2 su kir\xc4\x8diu pabaigoje._NEWLINE_Tiksli azartini\xc5\xb3 lo\xc5\xa1im\xc5\xb3 atsiradimo data n\xc4\x97ra \xc5\xbeinoma. Manoma, kad viena ar kita forma lo\xc5\xa1imai egzistavo beveik visose visuomen\xc4\x97se._NEWLINE_Pirmieji azartini\xc5\xb3 lo\xc5\xa1im\xc5\xb3 namai Ridotto, tuo metu nevadinti kazino, buvo \xc4\xafkurti Venecijoje 1683\xc2\xa0m. \xc4\x8cia vyko pri\xc5\xbei\xc5\xabrimi azartiniai lo\xc5\xa1imai karnaval\xc5\xb3 metu. 1774\xc2\xa0m. \xc5\xa1ie namai buvo u\xc5\xbedaryti teigiant, kad lo\xc5\xa1imai kenkia Venecijos \xc4\xafvaizd\xc5\xbeiui._NEWLINE_Daugumoje pasaulio \xc5\xa1ali\xc5\xb3 yra numatytas minimalus am\xc5\xbeius, nuo kurio galima dalyvauti kazino veikloje (daugumoje \xc5\xa1ali\xc5\xb3 tai yra 16\xe2\x80\x9321\xc2\xa0m.)._NEWLINE_Lietuvoje azartini\xc5\xb3 lo\xc5\xa1im\xc5\xb3 ir kazino veikl\xc4\x85 reglamentuoja 2001\xc2\xa0m. priimtas Azartini\xc5\xb3 lo\xc5\xa1im\xc5\xb3 \xc4\xafstatymas.'